Nordmarka

Nordmarka er et stort skogsområde nord for Oslo, som ligger i deler av kommunene Oslo, Hole, Ringerike, Jevnaker, Lunner og Nittedal. Skogdriftselskapet Løvenskiold–Vækerø eier store deler av Nordmarka. Et viktig unntak er Frognerseterskogen, som opprinnelig tilhørte Frogner Hovedgård og som ble solgt til nåværende Oslo kommune i 1889 og dermed ble den første kommunalt eide skogen i Oslo. Særlig Frognerseterskogen er i dag et populært friluftsområde.

Geografi
Nordmarka er den største og mest sentrale delen av Oslomarka. Nordmarkas høyeste punkt er Svarttjernshøgda (717 moh) i Jevnaker. I sør grenser Nordmarka til tettstedet Oslo ved Maridalsvannet. Søndre del av Nordmarka grenser til Bærumsmarka i vest og Lillomarka i øst. Nordover strekker Nordmarka seg  til Roa  og Jevnaker. Vest for Langlivassdraget og Spålen grenser Nordmarka til Krokskogen. Østre grense er Nittedal mot Romeriksåsene og Lillomarka.

Berggrunnen tilhører Oslofeltet og består for en stor del av nordmarkitt. 

Naturvernområder
 Blankvann landskapsvernområde
 Kulpåsen naturreservat
 Langvassbrenna naturreservat
 Maridalen
 Spålen-Katnosa naturreservat

Gårder, hytter og serveringssteder i Nordmarka
 Bjørnholt, Oslo
 Blankvannsbråten, Oslo
 Finnstad gård, Ringerike og Jevnaker
 Katnosa gård, Lunner
 Kikutstua, Oslo
 Kobberhaughytta, Oslo
 Skjennungstua, Oslo
 Slaktern, Oslo
 Sinnerdammen, Ringerike
 Tryvannstua, Oslo
 Tverrsjøstallen, Jevnaker
Ullevålseter, Oslo

De største vannene i Nordmarka
 Maridalsvannet, 3,71 km²
 Gjerdingen, 2,93 km²
 Sandungen, Store, 2,52 km²
 Katnosa, 2,23 km²
 Hakkloa, 2,02 km²
 Harestuvatnet, 2 km²
 Helgeren, 1,82 km²
 Mylla, 1,69 km²
 Bjørnsjøen, 1,63 km²
 Fyllingen (Østre og vestre), 1,54 km²


De høyeste toppene i Nordmarka
mini|Utsikt østover fra Rughaugen
Høydeangivelsene følger «Norgeskart» fra Kartverket og er i hele meter.

 Svarttjernshøgda, Jevnaker, 717 moh.
 Helgehaugen, Jevnaker, 707 moh.
 Lamannshaugen, Jevnaker, 706 moh.
 Venehaugane, Lunner, 693 moh.
 Kollern, Lunner, Jevnaker, 689,3 moh
 Ballangrudsæterhøgda, Lunner, 681 moh.
 Ålsjøknarten, Lunner, 679 moh.
 Skjennumsflaka, Jevnaker, 675,2 moh.
 Fjellsjøhøgda, Lunner, 659 moh.
 Pershusfjellet, Jevnaker, 650 moh.
 Grasdalskollen, Jevnaker, 642 moh.

Historie
Nordmarcken ble første gang angitt på et kart fra 1757 over det «Gothaltsche Kaaber Werkkets Circumference», et kart som også omfatter indre del av Oslofjorden og deler av bygdene vest og øst for nåværende Oslo kommune. I 1760 tegnet samme kartograf etter oppdrag fra de største skogeierne Christian Ancher og Jens Hiort et kart over deres «Skove NORDMARCKEN kaldet». Sannsynligvis ble navnet tatt i bruk av folk i Aker-bygda i en tid da «mark» betød skog. Nordmarka har hatt stor økonomisk betydning på grunn av skogen. Mesteparten av området tilhørte Nordmarksgodset, som har gått i arv i samme slekt fra Christian Ancher frem til Løvenskiold-slekten i dag. Unntaket var bl.a. Frognerseterskogen (tidligere kalt Trevollskogen), som tilhørte Frogner Hovedgård og dens forskjellige eiere.

Fra midten av 1800-årene ble Nordmarka et utfartssted for jegere, fiskere og fotturister fra byen Christiania. Da skiidrett ble vanlig blant byfolk i slutten av århundret, ble Nordmarka snart det mest populære sted for skiturer. Kristiania kommune bidro sammen med private idealister til å legge forholdene til rette for skiløpere gjennom Selskabet for Anlæggene paa Holmen- og Voxenkollen, stiftet i 1888. Selskapet oppførte skistuer og spisesteder på Holmenkollen, og kommunen kjøpte i 1889 Frognerseteren og oppførte i 1891 restauranten der, tegnet av kommunearkitekt Holm Munthe. Det store gjennombruddet for utfart til Nordmarka både sommer og vinter kom ved åpningen av Holmenkollbanen i 1898. I 1890 utga ingeniør Ernst Bjerknes Kart over Nordmarken og Sørkedalen for Skiløbere og Turister i målestokk 1 : 30000, verdens første skikart.  

 Andre verdenskrig 
mini|Plakett på hytteveggen, L-sten
L-sten er navnet på en hytte som ligger på Vidvangen på Krokskogen. Navnet har bakgrunn i en sten som ligger akkurat i hjørnet mellom de tre fylkene Oslo, Akershus og Buskerud. Hytten ble bygget av noen ivrige turfolk, som hadde stiftet den uformelle klubben «Poseklubben». Etter forskjellige opplevelser med sovepose på ulike turer, fikk de kjøpt en tomt langt oppe i skogen. Hytten ble bygget i 1938-1939, og ble så vidt tatt i bruk før andre verdenskrig. Under krigen brukte blant annet Forsvarets Overkommando hytten til møte mellom Milorgs sentrale Ledelse på hytten, som lå godt gjemt. Instruktører og radiotelegrafister i motstandsbevegelsen ble utdannet her. Det fortelles at tyskerne visste om hytten, men klarte aldri å finne den. Hytten var så sent bygget at den ikke eksisterte på datidens karter. Under et søk ble tyskerne også forledet av eieren på Kampen gård.

Nordmarka som adresse
«Nordmarka» brukes som gateadresse for en rekke eiendommer spredt over et stort område i marka.

 Se også 
 Mark
 Markaloven
 Sørmarka
 Østmarka

Referanser

Litteratur
Abel, Egil Collett. Nordmarksfolk. Plasser og slekter gjennom 300 år. Grøndahl & Søn Forlag A.S. 1985. 
Bruun, Carl Christian Gustav. Fra Nordmarken – Fotturer i Nordmarka og på Krokskogen 1867-1890. Henning Østberg (red.). Bibliofilklubben 2008. 
Christensen, Trygve. Nordmarkas skiløpere – noen av dem. Eget forlag Sørkedalen/Oslo 2007. 
Grimstad, Sverre: Nordmarka – merker og mysterier. Andresen og Butenschøn Oslo 2008. 
Holtvedt, Reidar. Fra Nordmarka og Krokskogen. H. Aschehoug & Co (W. Nygaard), Oslo 1972. 
Haakenstad, Helge. Vandringer i Nordmarka. Topografisk forlag, 2003. 
Jensen, Kai; Børretzen, Odd. Mitt Nordmarka. Orion, 2005. 
Lange, Ove. NORDMARKA og Nordmarksgodsets historie. Dreyer Forlag, Oslo, 1966. 
Moland, Tallak. Historien om Nordmarka: gjennom de siste 200 år. Christiania forlag, 2006. 
Pettersen, Marius Nergård. Markas 150 beste skiturer. Tun forlag 2007. 
Revil, Bjørn. "Markaguiden" Gyldendal 2008. 
Ryvarden, Leif. NORDMARKA langs vann og grønne skoger. N.W Damm & Søn AS 2000. 
Raabe, Gunnar. Nordmarka og Krokskogen – sommer og vinter. Cammermeyers Boghandel 1947
Herre, Bernhard. En Jægers Erindringer. 1849, (Ebok fra bokhylla)

 Eksterne lenker 
 Artikkel: De første turistkart for Nordmarka
 Nordmarka nord   og Nordmarka syd  i Skiforeningens Markadatabase


Kategori:Bydel Vestre Aker
Kategori:Holes geografi
Kategori:Norderhovs geografi
Kategori:Jevnakers geografi
Kategori:Lunners geografi
Kategori:Nittedals geografi
Kategori:Buskeruds geografi